作者:劉壎
標題:賀新郎
內容:醉裡江南路。問梅花、經年冷落，幾番煙雨。玉骨冰肌終是別，猶帶孤山瑞露。想蘊藉、和羹風度。萬紫千紅羨妒早，羨仙標、豈比人間侶。聊玩弄，六花舞。雲寒木落山城暮。忽飄來、暗香萬斛，春浮江浦。茅舍竹籬詞客老，擬傍東風千樹。看好月、亭亭當午。流水村中清淺處，稱橫斜疏影相容與。時索笑，想應許。